“แมงเม่า” จี้ ก.ล.ต.-ตลท.แจงผลกระทบ “โควิด-19” ป้องกันความผันผวนตลาดหุ้น
"แมงเม่า" จี้ ก.ล.ต.-ตลท.แจงผลกระทบ "โควิด-19" ป้องกันความผันผวนตลาดหุ้น
"แมงเม่า" จี้ ก.ล.ต.-ตลท.แจงผลกระทบ "โควิด-19" ป้องกันความผันผวนตลาดหุ้น
12 มี.ค. 2563

สืบเนื่องจากกรณีที่ ในวันนี้ (12 มี.ค.63) ดัชนีตลาดหุ้นไทยปรับตัวลดลงมาอย่างหนักจนถูกพักการซื้อขายชั่วคราว (Circuit Breaker) หลังจากปรับตัวลดลงมาอยู่ที่ระดับ 1,124.84 จุด ปรับตัวลดลง 125.05 จุด หรือ 10% ถือเป็นการปรับตัวลดลงกว่า 100 จุด เป็นครั้งที่ 4 โดยจากการตรวจสอบข้อมูลของดัชนีหุ้นไทย (SET Index) ที่มีการปรับตัวลดลง 100 จุดภายใน 1 วัน มีทั้งหมด 4 ครั้ง ได้แก่
1.วันที่ 7 สิงหาคม 2533 ดัชนี SET ปรับตัวลดลง -175 จุด
2.วันที่ 12 มกราคม 2537 ดัชนี SET ปรับตัวลดลง -117 จุด
3.วันที่ 19 ธันวาคม 2549 ดัชนี SET ปรับตัวลดลง -108 จุด
4. วันที่ 9 มีนาคม 2563 ดัชนี SET ปรับตัวลดลง -108 จุด
ทั้งนี้การปรับตัวลดลงในวันนี้เกิดจากความกังวลของการแพร่ระบาดไวรัสโควิด-19 ซึ่งในวันนี้ นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย กล่าวว่า จากสถานการณ์การแพร่ระบาดของโรคจากเชื้อไวรัสโคโรนาสายพันธุ์ใหม่ 2019 (COVID-19) ที่ขยายวงกว้างกว่า 100 ประเทศทั่วโลก ซึ่งส่งผลกระทบต่อการดำเนินงานของภาคธุรกิจซึ่งส่งผลกระทบต่อผู้ประกอบการในตลาดทุนอย่างมาก ซึ่งได้มีการหารือกับหน่วยงานที่เกี่ยวข้องและเริ่มมีมาตรการช่วยเหลือผู้ประกอบการในตลาดทุนตั้งแต่ปี 2562 และล่าสุดกลุ่มตลาดหลักทรัพย์ฯ ได้ออกมาตรการเพื่อแบ่งเบาภาระค่าใช้จ่าย ช่วยลดต้นทุนการดำเนินงานและเสริมสภาพคล่องให้ธุรกิจทั้งหมด 3 ด้าน
อย่างไรก็ตาม นักลงทุนส่วนใหญ่ยังมองว่ามาตรการที่ประกาศออกมายังไม่เห็นเป็นรูปธรรม และมองว่ามาตรการดังกล่าวไม่สามารถช่วยเหลือ และเยียวยาธุรกิจในตลาดทุนได้มากนัก ล่าสุด ดัชนีตลาดหุ้นไทยยังปรับตัวลดลงอย่างต่อเนื่อง นักลงทุนรายย่อยจึงมีการเรียกร้องให้หน่วยงานอย่างสำนักงานคณะกรรมการกำกับหลักทรัพย์และตลาดหลักทรัพย์ (กลต.) และตลท.ออกมาแนะนำแนวทาง รวมถึงการใช้มาตรการกระตุ้นการลงทุนให้เป็นรูปธรรมมากกว่าเดิม
ทั้งนี้การที่ดัชนีตลาดหุ้นไทยปรับตัวลดลงอย่างหนักในวันนี้จนต้องหยุดพักการซื้อขายชั่วคราว จึงยังเป็นที่จับตาว่าหน่วยงานก.ล.ต.และตลท. จะออกมาดึงความเชื่อมั่นให้นักลงทุน รวมไปถึงการชี้แจง หรือออกมาตรการกระตุ้นการลงทุนเพิ่มเติมอย่างไรบ้าง